ครม. มีมติอนุมัติมาตรการทางภาษีดูแลเยียวยาประชาชนและผู้ประกอบการที่ได้รับผลกระทบจากโรค COVID-19 ทั้งทางตรงและทางอ้อม
ครม. มีมติอนุมัติมาตรการทางภาษีดูแลเยียวยาประชาชนและผู้ประกอบการที่ได้รับผลกระทบจากโรค COVID-19 ทั้งทางตรงและทางอ้อมนายเอกนิติ นิติทัณฑ์ประภาศ อธิบดีกรมสรรพากร เปิดเผยถึงการดำเนินมาตรการทางภาษีที่อยู่ในความรับผิดชอบของกรมสรรพากร ภายใต้มาตรการดูแลและเยียวยาผลกระทบจากโรค COVID-19 ต่อเศรษฐกิจไทยทั้งทางตรงและทางอ้อม ระยะที่ 2 ว่า ที่ประชุมคณะรัฐมนตรีมีมติอนุมัติให้เลื่อนเวลาการชำระภาษีเงินได้บุคคลธรรมดา จากเดิมสิ้นสุดวันที่ 30 มิถุนายน 2563 เป็นสิ้นสุดวันที่ 31 สิงหาคม 2563 ซึ่งมาตรการดังกล่าวช่วยบรรเทาภาระให้ผู้เสียภาษีเงินได้บุคคลธรรมดามีสภาพคล่องเพิ่มขึ้นถึง 21,000 ล้านบาท ส่วนบุคคลที่ได้รับเงินคืนภาษีขอให้เร่งยื่นแบบภาษีเงินได้ทางระบบออนไลน์โดยกรมสรรพากรจะคืนภาษีเข้าสู่ระบบเศรษฐกิจโดยเร็วภายใน 15 วัน นอกจากนี้ รัฐบาลยังได้อนุมัติมาตรการเพิ่มวงเงินหักลดหย่อนค่าเบี้ยประกันสุขภาพ โดยเพิ่มวงเงินหักลดหย่อนค่าเบี้ยประกันสุขภาพจากเดิมตามจ่ายจริงไม่เกิน 15,000 บาท เป็นไม่เกิน 25,000 บาท เพื่อให้ประชาชนมีหลักประกันสุขภาพเพิ่มขึ้นและมีภาระค่าใช้จ่ายในการดูแลสุขภาพลดลง ขณะที่รัฐสามารถนำรายจ่ายด้านสาธารณสุขที่ลดลงจากการทำประกันสุขภาพของประชาชนไปช่วยเหลือประชาชนกลุ่มผู้มีรายได้น้อยด้านอื่นๆ ได้มากขึ้น รวมถึงการยกเว้นภาษีเงินได้บุคคลธรรมดาสำหรับค่าตอบแทนพิเศษจากการปฏิบัติงานในการเสี่ยงภัยของบุคลากรทางการแพทย์สาธารณสุข และผู้ที่เกี่ยวข้องในการเฝ้าระวัง สอบสวน ป้องกัน ควบคุมและรักษาผู้ป่วยจากโรค COVID-19 เพื่อเป็นขวัญกำลังใจในการปฏิบัติงานอธิบดีกรมสรรพสามิต เปิดเผยด้วยว่า อีกหนึ่งมาตรการที่เป็นหัวใจสำคัญของผู้ประกอบการและประชาชนที่กระทรวงการคลังได้รับการร้องเรียนให้ความช่วยเหลือมาเป็นจำนวนมาก เกี่ยวกับภาระหนี้สินที่มีกับนอกสถาบันการเงิน เช่น หนี้บัตรเครติด หนี้สินเชื่อเช่าซื้อ เพื่อไม่ทำให้ประชาชนถูกยึดทรัพย์สิน กรมสรรพากรได้ยกเว้นภาษีเงินได้บุคคลธรรมดาและภาษีเงินได้นิติบุคคลให้แก่ลูกหนี้ สำหรับเงินได้ที่ได้จากการปลดหนี้ของเจ้าหนี้ ขณะที่มาตรการดูแล บริษัทหรือห้างหุ้นส่วนนิติบุคคลที่ไม่ได้จดทะเบียนในตลาดหลักทรัพย์แห่งประเทศไทย มีมติให้เลื่อนเวลาการชำระภาษีเงินได้นิติบุคคลให้แก่รอบระยะเวลาบัญชีปี 2562 หรือ ภ.ง.ด. 50 กรณีที่จะต้องยื่นรายการชำระภาษีตั้งแต่วันที่ 1 เมษายน 2563 ถึงวันที่ 30 สิงหาคม 2563 ออกไปเป็นภายในวันที่ 31 สิงหาคม 2563 ส่วนรอบระยะเวลาบัญชีปี 2563 หรือ ภ.ง.ด. 51 กรณีที่จะต้องยื่นรายการชำระภาษีตั้งแต่วันที่ 1 กรกฎาคม 2563 ถึงวันที่ 29 กันยายน 2563 ออกไปเป็นภายในวันที่ 30 กันยายน 2563 ส่งผลให้ผู้ประกอบการมีสภาพคล่องเพิ่มขึ้นจากการเลื่อนชำระภาษีตาม ภ.ง.ด. 50 ประมาณ 120,000 ล้านบาท และจากการเลื่อนชำระภาษีตาม ภ.ง.ด. 51 ประมาณ 30,000 ล้านบาท ส่วนผู้ประกอบการอื่นๆ ที่ได้รับผลกระทบจากการแพร่ระบาดของโรค COVID-19 เฉพาะที่มีเหตุอันสมควรให้เลื่อนเวลาออกไป กระทรวงการคลังจะพิจารณาเป็นรายกรณี